พระราชบัญญัติเหรียญรัชดาภิเษก พ.ศ. 2514
ประกาศวันที่ 1971-02-10

content: พระราชบัญญัติ เหรียญรัชดาภิเษก พ.ศ. ๒๕๑๔
content: ภูมิพลอดุลยเดช ป.ร. ให้ไว้ ณ วันที่ ๕ กุมภาพันธ์ พ.ศ. ๒๕๑๔ เป็นปีที่ ๒๖ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรให้มีเหรียญรัชดาภิเษกขึ้นไว้เป็นที่ระลึกในโอกาสที่ได้เสด็จเถลิงถวัลยราชสมบัติครบ ๒๕ ปี จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของรัฐสภาดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติเหรียญรัชดาภิเษก พ.ศ. ๒๕๑๔”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้มีเหรียญรัชดาภิเษก มีลักษณะเป็นเหรียญเงินรูปกลมแบน เส้นผ่าศูนย์กลาง ๓.๑ เซนติเมตร ด้านหน้ามีพระบรมรูปของพระบาทสมเด็จพระเจ้าอยู่หัว ทรงหันพระพักตร์ทางเบื้องซ้าย ที่ริมขอบมีอักษร “พระบาทสมเด็จพระปรมินทรมหาภูมิพลอดุลยเดช สยามินทราธิราช บรมนาถบพิตร” ด้านหลังมีรูปพระราชลัญฉกรประจำพระองค์
sectionNo: 3
content: ที่ริมขอบอักษร “ที่ระลึกพระราชพิธีฉลองสิริราชสมบัติครบ ๒๕ ปี ๙ มิถุนายน ๒๕๑๔” และมีเลข ๙ ทำด้วยเงินติดที่ห่วง สำหรับบุรุษใช้ห้อยกับแพรแถบ กว้าง ๓.๑ เซนติเมตร สีเหลือง ริมสีเขียว และมีริ้วสีขาวขนาดเล็กควบคั่นทั้งสองข้าง สำหรับสตรีใช้ห้อยกับแพรแถบดังกล่าว ผูกเป็นรูปแมลงปอ
sectionNo: 4
content: มาตรา ๔ ให้สำนักงานเลขาธิการคณะรัฐมนตรีจัดทำเหรียญและแพรแถบตามพระราชบัญญัตินี้ขึ้นไว้เป็นตัวอย่าง
sectionNo: 5
content: มาตรา ๕ บุคคลมีสิทธิประดับเหรียญนี้ได้ตั้งแต่วันพระราชพิธีฉลองสิริราชสมบัติครบ ๒๕ ปี เป็นต้นไป
sectionNo: 6
content: มาตรา ๖ การประดับเหรียญนี้ ให้ประดับได้อย่างเครื่องราชอิสริยาภรณ์ ถ้าไม่ประดับอย่างเครื่องราชอิสริยาภรณ์ จะประดับโดยใช้ห้อยคอก็ได้
sectionNo: 7
content: มาตรา ๗ ให้นายกรัฐมนตรีและรัฐมนตรีว่าการกระทรวงการคลังรักษาการตามพระราชบัญญัตินี้ และให้มีอำนาจออกกฎกระทรวงเกี่ยวกับการสร้างเหรียญและกิจการอื่นเพื่อปฏิบัติการตามพระราชบัญญัตินี้ กฎกระทรวงนั้น เมื่อได้ประกาศในราชกิจจานุเบกษาแล้วให้ใช้บังคับได้
content: ผู้รับสนองพระบรมราชโองการ จอมพล ถนอม กิตติขจร นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ เพื่อเป็นการถวายความจงรักภักดีแด่พระบาทสมเด็จพระปรเมนทรมหาภูมิพลอดุลยเดช ในการที่ได้เสด็จเถลิงถวัลยราชสมบัติครบ ๒๕ ปี สมควรให้มีเหรียญรัชดาภิเษกขึ้นเพื่อเป็นที่ระลึกในโอกาสนี้ โดยตราพระราชบัญญัติเหรียญรัชดาภิเษกขึ้น